Naser Khader (RV), 2002-10-31:
Forebyggelse af de store folkesygdomme har en høj prioritet, siger regeringen i sin statusrapport.
Og som noget nyt markerer regeringen et klart fokus på fysisk aktivitet som del af den forebyggende indsats ud over de sædvanlige fokusområder: tobak, alkohol, overvægt og ulykker.
Det mener vi i Det Radikale Venstre er fremragende.
Generelt kan Det Radikale Venstre støtte de udmærkede hensigtserklæringer, som regeringens mål er fyldt med.
Diagnosen er jo ganske klar.
De store folkesygdomme bunder i faktorer, der er relateret til livsstil, og det er i høj grad en udvikling, vi bliver nødt til at forebygge os ud af.
Behandling er ikke nok.
Og der er jo rigeligt at tage fat på.
For selv om sundhedstilstanden og middellevetiden i store træk er gået op, stiger medicinforbruget også støt.
Samtidig må vi dog også understrege, at der er brug for, at regeringen kommer med flere konkrete tiltag.
Hensigtserklæringerne kan vi jo ikke være uenige i, men vi mangler flere konkrete ting, og vi efterlyser en konsekvens i regeringens politik, for erklæringerne stemmer dårligt overens med de besparelser og den politik, som regeringen samtidig har gennemført.
Børnekostpuljen blev nedlagt på trods af, at den tilbød sund mad til børn fra de dårligst stillede familier.
Børnekostpuljen var et tilbud, der kunne bryde med den sociale ulighed, som eksisterer på sundhedsområdet, og den kunne dæmme op for den dårlige kost blandt skolebørn.
At spare den væk er meget ironisk, når regeringen understreger behov for sund mad for skolen både som platform og som et ønske om at bryde med den sociale arv. I forhold til projekt »Sund Mad« kan det jo også undre, at regeringen valgte at nedlægge Måltidets Hus.
Det Radikale Venstre er enig med regeringen i, at mere motion er en glimrende vej frem, men så kan det jo godt virke besynderligt, at regeringen ikke tilfører området flere penge.
Tværtimod har regeringen nedlagt eksempelvis Idrætspolitisk Idéprogram.
Idrætspolitisk Idéprogram har dannet rammerne
for en række alternative idrætsinitiativer, der kunne få nogle andre grupper i tale
Evalueringerne tyder på, at det lykkedes.
Tilbuddene, der henvendte sig til familien som en helhed, til ældre, til indvandrere, blev gennemført med gode resultater, resultater, der underbygger
, at vi må tænke alternativt, hvis vi vil henvende os til dem, der i øjeblikket ikke benytter idrætsforeningerne, og at det sagtens kan lade sig gøre.
Det virker også uforståeligt, at regeringen gennemfører besparelser på Rådet for Større Færdselssikkerhed og fjerner puljer til kampagner for bedre færdselssikkerhed, samtidig med at regeringen fremhæver, at det er væsentligt at bekæmpe trafikulykker, fordi det i sagens natur er med til at højne folkesundheden.
Generelt må man nok også sætte spørgsmålstegn ved sundhedsministerens udmelding i Jyllands-Posten den 4. juni 2002, at forebyggelse ikke kun er et spørgsmål om penge.
I stedet tilfører regeringen sygehusene 1,5 mia. kr. til de elektive behandlinger, en pose penge, som end ikke kan blive brugt på grund af de store og urealistiske krav, som pengene følges af, hvilket Det Radikale Venstre også påpegede i januar.
Det Radikale Venstre kan med andre ord kun støtte ønsket
om at få konkretiseret regeringens handlingsplaner på området.